
Serviciul impozite și taxe locale, încasări și urmărire – Compartiment urmărire contracte
Nr. 5067  din 19.05.2022




Raport de specialitate
	


În baza prevederilor art. 129 din OUG nr. 57/2019 privind Codul administrativ consiliul local are iniţiativă şi hotărăşte, în condiţiile legii, în toate problemele de interes local, cu excepţia celor care sunt date prin lege în competenţa altor autorităţi ale administraţiei publice, inclusiv cele privind administrarea domeniului public şi privat al comunei, oraşului sau municipiului.
Contractul de închiriere nr. 6838/30.06.2021, încheiat între Municipiul Marghita – în calitate de proprietar și MAGIC FITNESS CENTER S.R.L. – în calitate de chiriaș, în baza Hotărârii Consiliului Local nr. 63/12.04.2021, precum și a Raportului final de licitație nr. 6036/08.06.2021, are ca obiect imobilul – teren cu construcție, având o suprafață totală de 1156 mp., din care construcție în suprafață de 632 mp., identificat prin nr. cad. 105157 înscris în CF nr. 105157, situat în Marghita, str. Eroilor, nr. 9, jud. Bihor, aflat pe domeniul privat al Municipiului Marghita. Scopul în vederea căruia a fost închiriat imobilul este amenajarea unui Centru fitness (săli de fitness și culturism și spații anexe), având ca destinație desfășurarea unor activități sportive (fitness, culturism, aerobic, etc.) și complementare acestora. Durata contractului este de 1 an, începând cu data de 01.07.2021, și expiră la data de 30.06.2022.
În cuprinsul pct. III art. 2 din contract se prevede posibilitatea prelungirii contractului, anume:
,,La  data  expirării  termenului  închirierii, contractul  poate  fi  prelungit prin act adițional fără a depăși, conform art. 1783 din Codul civil, durata maximă a locațiuni respectiv de 49 de ani , dacă sunt întrunite, cumulativ, următoarele condiții:
· chiriașul solicită în scris acest lucru; 
· chiriașul nu are restanțe la plata chiriei;
· chiriașul a respectat, fără excepții, clauzele contractual; 
· chiriașul nu este înregistrat cu debite privind taxele și impozitele locale;
· chiriașul nu se află în procedura de dizolvare ori lichidare, după caz;”

Prin adresa înregistrată sub nr. 1/1936/05.04.2022 chiriașul S.C. MAGIC FITNESS CENTER S.R.L. solicită Consiliului Local al Municipiului Marghita aprobarea prelungirii contractului de închiriere pe o perioadă de minim 10 ani, motivând că dorește să acceseze fonduri europene pentru dezvoltarea afacerii, în vederea creării unui centru fitness de calitate la standarde înalte, pentru promovarea sportului în cadrul tinerilor, și nu numai, precum și pentru a le oferi sanșa de a duce o viață sănătoasă, care presupune o stabilitate din punct de vedere al locației.  

	În cadrul ședinței din data de 27.04.2022 Comisia de buget finanțe și administrarea domeniului public și privat, cu unanimitate de voturi, a fost de acord, respectiv a avizat favorabil, pentru închirierea pe 10 ani conform solicitării.  

	Având în vedere cele mai sus precizate, precum și faptul că susnumita firmă chiriașă îndeplinește condițiile cumulative prevăzute la art. 2 din contract: a solicitat în scris prelungirea contractului, nu are restanțe la plata chiriei, a respectat, fără excepții, clauzele contractual, nu are debite privind taxele și impozitele locale, și nu se află în procedura de dizolvare ori lichidare, prin prezenta propun aprobarea prelungirii contractului de închiriere                         nr. 6838/30.06.2021 pe o perioadă de 10 ani.  

